Meningitis

Meningitisa meningeen hantura da, hots, garuna eta bizkarrezur-muina estaltzen duten mintzen inflamazioa, gehienetan infekzio baten ondorioz sortutakoa.

Etiologia 

Infekzioaren jatorrian bakterioak, birusak eta onddoak egon daitezke.

 bakterioak: meningokokoa (Neisseria meningitidis), Haemophilus influenzae eta Streptococcus pneumoniae dira garrantzitsuenak, baina septizemia sortzen duten beste bakterio asko meningitisaren jatorrian izan daitezke ere.
 birusak: ume txikien meningitis kasu gehienen eragileak.
 onddoak: Cryptococcus neoformans.

Infekzioa 

Gaitza harrapatzen da:

 arnas bidetik: airetik kutsatzen da gehienetan meningitisa, gripea edo katarroaren antzera
 otitis edo sinusitis baten konplikazioaren ondorioz.
 septizemia baten ondorioz

Sintoma klinikoak 

Buruko mina, sukar handia eta garondo-zurruntasuna. Gorakoak, dardarak eta buru-nahasketa ere ohikoak dira. Mikrobio eragilea meningokokoa (Neisseria meningitidis) denean orban moreak agertu ohi dira larruazalean.

Diagnostikoa 

Mikrobio eragilea aurkitzeko isurkari zerebroespinala aztertu behar da, puntzio lunbarra eginez. Behaketa mikroskopikoa eta laginaren kultiboa dira agente eragilea identifikatzeko erabiltzen diren metodoak.

Meningitis bakteriarra gaitz oso larria da, ordu gutxitan gaixoa hil dezakeena. Ulertzekoa da diagnostiko goiztiar baten beharra.

Sendabidea 

Mikrobio eragilearen araberakoa da.

Gaitzak jatorri bakteriarra duenean, penizilina, zefalosporinak eta errifanpizina dira erabilitako antibiotikoak.

Meningitis birikoa denean ez da antibiotikorik erabiltzen, gaitza sendabiderik gabe berez sendatzen baita.

Meningitis kriptokozikoa B anfoterizinarekin tratatzen da.

Aurreneurriak 

Meningokokoaren aurkako txertoa dago, eta baita Haemophilus influenzaren aukakoa ere. Biek babesa handia ematen dute, nahiz eta meningokokoaren andui baten aurka lehenak ez balio.

Kanpo-estekak 

Gaixotasun neurologikoak
Bakteriar gaixotasunak
Gaixotasun birikoak
Hanturak
Krisiak eragiten dituzten nahasmenduak
Medikuntzako larrialdiak